Document ID: 32005D0396

ODLOČBA KOMISIJE
z dne 19. januarja 2005
v postopku po členu 81 Pogodbe ES in členu 53(1) Sporazuma EGP
(Primer COMP/C-2/37.214 - Skupno trženje medijskih pravic nemške bundeslige)
(notificirano pod dokumentarno številko K(2005) 78)
(Besedilo v nemškem jeziku je edino verodostojno)
(Besedilo velja za EGP)
(2005/396/ES)
Odločba zadeva nemško Liga-Fußballverband e.V. (ligaško združenje). Predmet postopka je centralna prodaja medijskih pravic do tekem državne nogometne bundeslige za moške (bundesliga in 2. bundesliga). Komisija je v predhodni oceni ugotovila, da bi lahko izključna prodaja tržnih pravic s strani ligaškega združenja omejila konkurenco med klubi in družbami bundeslige in 2. bundeslige v smislu člena 81 Pogodbe ES.
Po predhodni oceni Komisije in brez podrobne preiskave primera se zdi, da zaveze ligaškega združenja uvajajo konkurenco v trženje pravic bundeslige in 2. bundeslige med ligo in klubi ter omogočajo uvajanje novih proizvodov, zlasti klubskih blagovnih znamk. Omenjene zaveze zmanjšujejo obseg in trajanje prihodnjih tržnih pogodb ter zagotavljajo pregleden in nediskriminatoren postopek trženja. Prav tako olajšujejo dostop do vsebin televizijskim, radijskim operaterjem in operaterjem novih medijev, zagotavljajo, da je trgu na razpolago več pravic, in s tem prispevajo k novostim ter blažijo tendence koncentracije na medijskih trgih.
Komisija je vendarle sklenila, da zaradi zavez ligaškega združenja v povezavi s predhodno oceno in pripombami zainteresiranih tretjih strank, ni razlogov za ukrepanje Komisije v smislu člena 9(1) Uredbe Sveta (ES) št. 1/2003 (1). Zaveze so za ligaško združenje zavezujoče do 30. junija 2009.
Svetovalni odbor za omejevalna ravnanja in prevladujoče položaje je 6. decembra 2004 izdal pozitivno mnenje.

Labels: 12
0
18
4